
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 octombrie 2015

	Nr.
	4c-7/409


RAPORT  SUPLIMENTAR 
asupra proiectului de Lege pentru modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă
În temeiul art.104 alin.(3) din Regulamentul Camerei Deputaţilor, republicat, proiectul de Lege pentru modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă a fost retrimis Comisiei pentru muncă şi protecţie socială, prin adresa nr.PLx 336/2014 din 13 mai 2015, în vederea reexaminării şi întocmirii unui nou raport.
În urma reluării dezbaterilor în şedinţa din 1 octombrie 2015, membrii Comisiei au hotărât, cu unanimitate de voturi, menţinerea soluţiei iniţiale, de respingere a proiectului de lege, exprimată în raportul depus cu nr.4c-7/339 în data de 5 septembrie 2014, din următoarele considerente:
· măsurile propuse nu sunt în acord cu celelalte prevederi ale Legii nr.76/2002, cu modificările şi completările ulterioare, în ceea ce priveşte măsurile de stimulare acordate angajatorilor, care au la bază măsuri de subvenţionare a locurilor de muncă şi nu scutiri de contribuţii de asigurări sociale. În acest context, în cadrul discuţiilor s-a subliniat faptul că subvenţiile directe sunt de preferat în detrimentul folosirii scutirilor fiscale, în interesul îmbunătăţirii colectării impozitelor, iar aplicarea scutirilor temporare de la plata contribuţiilor de asigurări sociale ar putea avea un impact nedorit asupra sustenabilităţii financiare a sistemului de securitate socială.
· totodată, s-a menţionat că pentru flexibilizarea modului de implementare a măsurilor de stimulare a ocupării, astfel încât acestea să devină mai atractive pentru cele două categorii de beneficiari - persoane aflate în căutarea unui loc de muncă şi angajatori, au fost reduse condiţionalităţile pentru firmele care angajează persoane în căutarea unui loc de muncă în ceea ce priveşte obligaţia de menţinere a raporturilor de muncă (18 luni), prin iniţiativa legislativă dorindu-se ca scutirea de la plata contribuţiilor să se facă pentru o perioadă de 24 luni, angajatorul având obligativitatea menţinerii raporturilor de muncă o perioadă de 4 ani. Astfel, cele două prevederi nu sunt corelate, ceea ce încalcă normele de tehnică legislativă.
La lucrări şi-au înregistrat prezenţa 23 deputaţi, din totalul de 24 membri ai comisiei.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.  

SECRETAR,

Adrian Solomon



Mihăiţă Găină

Întocmit,

Consilier parlamentar Adriana Breazu

